Saracens leen WP se Damian vir 3 maande | Netwerk24
Deur Stephen Nell 03 September 2019 13:51
Damian Willemse is op pad na Saracens in Engeland. Foto: Gallo Images
Die Engelse rugbyklub Saracens het bevestig dat hy 'n leen-ooreenkoms met die Westelike Provinsie gesluit het om die dienste van die Springbok-agterspeler Damian Willemse te bekom.
Willemse (21) sal die volgende drie maande vir Saracens beskikbaar wees voordat hy terugkeer vir voorseisoense voorbereiding saam met die Stormers vir aanstaande jaar se Superreeks.
Saracens het die WP genader omdat sy topspelers vir Engeland diens gaan doen in die Wêreldbeker-toernooi en sy diepte verder uitgedun is weens beserings aan die heelagter Alex Goode en losskakel Max Malins. Willemse kan albei daardie posisies speel en is ook al op binnesenter ingespan.
"Ons is dankbaar dat die WP vir Damian toegelaat het om sy rugby vir die volgende drie maande by Saracens te kom speel. Hy is 'n talentvolle jong speler," sê Mark McCall, Saracens se direkteur van rugby.
Ofskoon Willemse die gevaar gaan loop om 'n besering op te doen, het die Stormers se afrigter, John Dobson, verlede maand aangedui dat hy dié skuif as 'n positiewe verwikkeling sal beskou, omdat dit sy losskakel sal help om sy taktiese skopwerk op te skerp.